LV Eiropas Savienības Oficiālais Vēstnesis C 132/17

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 132/12

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“MELONE MANTOVANO”

EK Nr.: IT-PGI-0005-0883-13.07.2011

AĢIN ( X ) ACVN ( )

1. Nosaukums

“Melone Mantovano”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1)

Ar aizsargāto ģeogrāfiskās izcelsmes norādi (AĢIN) “Melone Mantovano” apzīmē svaigas melones, kuru mīkstums ir dzelteni oranžā līdz lašu krāsā un kuras pieder pie divām Cucumis melo L. botāniskajām varietātēm:

— varietātes cantalupensis ar gludiem, lodveida vai gandrīz lodveida formas augļiem, ar pelēku vai zaļgani pelēku mizu,

— varietātes reticulatus ar galvenokārt ieapaļas vai ovālas formas augļiem ar rievām vai bez tām un ar skaidri saredzamu mizas virskārtas tīklojumu.

Turpmāk tabulā sniegti dažādu veidu augļu kvalitātes raksturīgās īpašības un augļu kalibri.

Augļu raksturīgās īpašības Gluda miza Tīklota miza Forma lodveida vai gandrīz lodveida ovāla vai apaļa Mizas krāsa salmu dzeltena salmu dzeltena vai zaļa ar rievām vai bez tām Mīkstuma krāsa dzelteni oranža lašu oranža Mīkstuma biezums ≥ 24 mm ≥ 24 mm Mīkstuma konsistence ≥ 0,5 kg/f uz virsmas, kas atbilst aplim ar 8 milimetru diametru ≥ 0,5 kg/f uz virsmas, kas atbilst aplim ar 8 milimetru diametru Cukuru saturs ≥ 12 °Brix ≥ 12 °Brix

Izmantotās šķirnes pieder jo īpaši pie šādiem atsauces tipiem: “Honey Moon” (ar gludu mizu), “Harper” (ar tīklotu mizu bez rievām) un “Supermarket” (ar tīklotu un rievotu mizu). Kopumā “Melone Mantovano” augļiem piemīt tiem raksturīga garša un aromāts (sēņu un arbūza mīkstuma smarža, liepziedu un kabaču ziedu aromāts, kas samanāmi arī šo augļu garšas buķetē), sulīgs mīkstums dzelteni oranžā līdz lašu krāsā, tas ir jo īpaši biezs, šķiedrains un stingrs, cukuru saturs 12 Brix vai augstāks un liels minerālsāļu un kālija saturs, kas parasti ir daudz lielāks nekā melonēm citos to audzēšanas apgabalos.

Šā ķirbju dzimtas augļa kalibru nosaka pēc augļa svara un maksimālā šķērsgriezuma diametra. Ar AĢIN “Melone Mantovano” apzīmētajiem gludā vai tīklotā paveida augļiem minimālais svars ir 800 g un minimālais diametrs 10 cm; maksimālais lielums noteikts tikai svaram – 2 000 g.

Abu paveidu ar AĢIN “Melone Mantovano” apzīmētos augļus var sagriezt gabalos, šķēlēs un nomizot, lai tos varētu laist tirgū kā tūlītējam patēriņam paredzētu produktu. Ja “Melone Mantovano” laiž tirgū kā gabalos sagrieztu un nomizotu patēriņam gatavu produktu, tai jāpiemīt tieši tādām pašām aromāta, cukuru satura, krāsas un mīkstuma konsistences raksturīgajām īpašībām, kādas paredzētas neapstrādātam auglim.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Melones ražošana no audzēšanas līdz novākšanai tiek veikta 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Ņemot vērā to, ka melones pēc novākšanas vēl nogatavinās, ar AĢIN “Melone Mantovano” apzīmētos augļus 24 stundu laikā pēc novākšanas ir jāšķiro un jāmarķē tieši saimniecībā vai piemērotā netālā pārstrādes uzņēmumā. Turklāt, lai ar AĢIN “Melone Mantovano” apzīmētos augļus varētu laist tirdzniecībā kā tūlītējam patēriņam gatavu produktu, pēc novākšanas un šķirošanas tos var sagriezt gabalos, šķēlēs, nomizot un izņemt vidusdaļu. Lai labāk saglabātu “Melone Mantovano” garšu, tūlītējam patēriņam gatavie produkti ir jāatdzesē, jāsagriež gabalos un jāiesaiņo 24 stundu laikā pēc novākšanas.

3.7. Īpaši noteikumi marķēšanai

Gan uz veselu augļu iepakojuma, gan iepakojuma, kas paredzēts tūlītējam patēriņam sagatavotiem augļiem, ir jābūt skaidrai un labi salasāmai norādei ““Melone Mantovano” Indicazione Geografica Protetta” (aizsargāts ģeogrāfiskās izcelsmes nosaukums) vai saīsināti “IGP” (AĢIN) un ES simbolam. Blakus aizsargātās ģeogrāfiskās izcelsmes norādei ir atļauts lietot nosaukumus un/vai grafiskus simbolus, kas attiecas uz nosaukumiem, uzņēmumu nosaukumiem vai kopīgiem zīmoliem, vai atsevišķu uzņēmumu zīmoliem. Veseli augļi obligāti marķējami ar AĢIN “Melone Mantovano” logotipu. Uz veseliem augļiem obligāti jābūt uzlīmētai etiķetei ar AĢIN “Melone Mantovano” logotipu.

Logotipu veido stilizēts melones attēls uz rūtota apļa pamata, kura vienkrāsainajā, baltajā daļā atveidots uzraksts “Melone Mantovano I.G.P.”. Apzīmējumu “Aizsargāta ģeogrāfiskās izcelsmes norāde” citā vietā uz iepakojuma vai etiķetes var atkārtoti norādīt arī ar akronīmu “AĢIN”.

4. Precīza ģeogrāfiskā apgabala definīcija

“Melone Mantovano I.G.P.” ražošanas apgabals aptver dažādu pašvaldību teritoriju Mantujas (Mantova), Kremonas (Cremona), Modenas (Modena), Boloņas (Bologna) un Ferāras (Ferrara) provincē. Mantujas provincē ražošanas apgabals aptver šādu pašvaldību administratīvo teritoriju pilnībā: Borgoforte, Carbonara di Po, Castellucchio, Cavriana, Ceresara, Commessaggio, Dosolo, Felonica, Gazoldo degli Ippoliti, Gazzuolo, Goito, Magnacavallo, Marcaria, Mariana Mantovana, Piubega, Poggio Rusco, Pomponesco, Quistello, Redondesco, Rivarolo Mantovano, Rodigo, Sabbioneta, San Benedetto Po, San Martino dall'Argine, Sermide un Viadana. Borgoforte pašvaldībā ražošanas apgabals austrumos robežojas ar tiltu pāri Po upei, ziemeļos – ar valsts nozīmes ceļu SS 62, rietumos tas robežojas ar Dugale Gherardo kanālu līdz Curtatone pašvaldībai. Marcaria pašvaldībā ražošanas apgabala dienvidu robežu veido valsts nozīmes ceļš SS 10 Padana Inferiore.

Kremonas provincē ražošanas apgabals aptver šādu pašvaldību administratīvo teritoriju pilnībā: Casalmaggiore, Casteldidone, Gussola, Martignana di Po, Rivarolo del Re ed Uniti, San Giovanni in Croce, Solarolo Rainerio un Spineda.

Modenas provincē ražošanas apgabals aptver šādu pašvaldību administratīvo teritoriju pilnībā: Concordia, Mirandola un San Felice sul Panaro.

Boloņas provincē ražošanas apgabals aptver šādu pašvaldību administratīvo teritoriju pilnībā: Crevalcore, Galiera un San Giovanni in Persiceto.

Ferāras provincē ražošanas apgabals aptver šādu pašvaldību administratīvo teritoriju pilnībā: Bondeno, Cento un Sant’Agostino.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas apgabalam ir raksturīgi īpaši klimatiskie un augsnes apstākļi, kas ir labvēlīgi meloņu audzēšanai un šā augļa sevišķo kvalitātes īpašību veidošanai.

Klimats, kam raksturīgas aukstas ziemas un karstas, mitras vasaras un relatīvi stabila temperatūra, ir labvēlīgs auga attīstībai un veicina tā regulāru ziedēšanu un augļu aizmešanos. Visaukstākais ir janvāris ar vidējo temperatūru 2,7 °C un viskarstākais – jūlijs ar vidējo temperatūru 25 °C; un gada saules radiācijas daudzums ir 1 331 kWh/m2. Ražošanas apgabals ir upju un ledāju kušanas ūdeņu veidots līdzenums, kas pārveidojies, gadsimtu fluviālās erozijas norisēs Oglio, Mincio, Secchia, Panaro un Po upes to un to sanesto nogulumu ietekmē. Tam raksturīgs diezgan zems gruntsūdens līmenis, un kopējais gada nokrišņu daudzums ir no 600 līdz 700 mm. Maksimālais augstums virs jūras līmeņa ir 50 m apgabala pašos ziemeļos (Rodigo) un minimālais – 10 m virs jūras līmeņa Po upes tuvumā.

Lombardijas un Emīlijas Romaņjas reģiona augsnes kartēs redzams, ka “Melone Mantovano” ražošanas apgabalam raksturīgas augstas auglības augsnes, pārsvarā World Reference Base for Soil Resources (FAO – WRB, 1998) iekļautās Fluvisol, Vertisol, Calcisol un Luvisol tipa augsnes.

5.2. Produkta specifika

Īpašības, kas sevišķi raksturīgas ar nosaukumu “Aizsargāta Ģeogrāfiskās Izcelsmes Norāde” (AĢIN) apzīmētajiem “Melone Mantovano” augļiem un kas tās atšķir no citiem tās pašas preču kategorijas produktiem, ir augļu raksturīgā garša, to sulīgais mīkstums dzelteni oranžā līdz lašu krāsā, kas ir jo īpaši biezs (≥ 24 mm), šķiedrains un stingrs (≥ 0,5 kg – stingrums noteikts mīkstuma vidējā daļā, izmantojot dinamometru ar 8 milimetru garu uzgali, augsts cukuru saturs (12 °Brix vai augstāks) un vidējais minerālsāļu un kālija saturs, kas parasti ir daudz augstāks nekā melonēm citos to audzēšanas apgabalos. Citas raksturīgās “Melone Mantovano” īpašības ir tām piemītošā sēņu un arbūza mīkstuma smarža, liepziedu un kabaču ziedu aromāts, ko smaržu buķetē var noteikt arī organoleptiski un izteikt matemātiski, izmantojot aprakstošās kvantitatīvās analīzes (QDA) metodi, kas izstrādāta ar vispārējās daudzfaktoru (“Prokrusta”) dispersiju analīzes (GPA) palīdzību.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ar AĢIN “Melone Mantovano” apzīmētās melones īpaši dziļās un spēcīgās saknes var viegli iespiesties dziļajās un caurlaidīgajās ražošanas apgabala augsnēs, nodrošinot regulāru ūdens un barības elementu piegādi augam un tādējādi pasargājot augu no jebkāda “stresa” īpaši izšķirošajos augļa aizmešanās un augšanas posmos. Turklāt augļu organoleptisko un kvalitātes īpašību veidošanā sava nozīme ir arī apūdeņošanai izmantoto gruntsūdeņu raksturīgajam augstajam šķīstošo minerālsāļu daudzumam. Augšanas posmā tādi faktori kā augsta vidējā gaisa temperatūra, saulainums un maz lietus kopā ar sabalansētu un regulāru ūdens un barības vielu piegādi rezultātā dod melones ar augstu cukuru saturu un ar tipisku aromātu, kas atspoguļoti “Quaderni della ricerca della Regione Lombardia” (Lombardijas reģiona pētniecības ziņojumu) smaržu buķetes aprakstos.

Mantujas provinces un dažu Modenas, Boloņas, Ferāras un Kremonas kaimiņu provinču pašvaldību teritoriju labvēlīgajās augsnēs meloņu audzēšanas tradīcija ir ļoti sena, plaši pazīstama un par to ir pieejamas daudzas vēsturiskas un bibliogrāfiskas atsauces jau no 15. gadsimta – tās atrodamas Gonzagu disnastijas arhīvā, un šajos dokumentos sīki aprakstīti “vērtējumi melonēm, kas ražotas šajās zemes platībās”. Šīs liecības pierāda arī šā ražošanas apvidus lauksaimnieku prasmi izvēlēties šķirnes un izmantot audzēšanā tādus agrotehniskos paņēmienus, kas ir vispiemērotākie labas kvalitātes augļu iegūšanai. Šī prasme ir nodota no paaudzes uz paaudzi bez pārtraukumiem līdz pat mūsdienām. To apliecina daudzie veicināšanas pasākumi (svētki, gadatirgi, tradicionāli svētki), kas ar vietējo pašvaldību atbalstu tiek organizēti daudzās “Melone Mantovano” ražošanas apgabala apdzīvotajās vietās, jo īpaši lai iepazīstinātu vietējos un arī citus patērētājus ar šā augļa organoleptiskajām īpašībām un tā iespējamiem izmantošanas veidiem kulinārijā. Vispazīstamākie un visvairāk nostiprinājušies no šiem pasākumiem, kuros katru gadu piedalās apmeklētāji un dažādu melones ēdienu (uzkodu, rizoto, mērču un saldo ēdienu) gatavošanas entuziasti, ir “Melonaria”, kā arī “Fiere e Sagre del “Melone tipico Mantovano””(īstās “Melone Mantovano” svētki un gadatirgi), kas jau ilgu laiku tiek organizēti Sermide, Viadana, Gazoldo degli Ippoliti, Rodigo, Castellucchio, Goito, Casteldidone pašvaldībā un Mantujas pilsētā.

Par šiem svarīgajiem rezultātiem un gadu gaitā iegūto reputāciju, kas ir plaši atzīta, liecina daudzi raksti specializētajā presē (Melone Mantovano, Fresh Point magazine, 2009. gada jūnija 6. pielikums, izdevniecība Il sole 24 ore business media – 2009), (Valsts kongresa par “Melone Mantovano” protokols, 12.6.2009., Mantuja), (Speciale melone — la produzione il mercato la realtà mantovana, pielikums 2004. g. Nr. 24 – Terra e Vita, izdevniecība Edagricole), (Melone positivo in serra, male in pieno campo, Zerbinati F. L’informatore Agrario Nr. 46/2002., 44. lpp.), (Valsts kongresa “La cultura del melone in Italia” protokoli, 7.2.1979., Verona). Tā visa pamatā ir senā meloņu audzēšanas tradīcija (kas ir zemkopju no paaudzes uz paaudzi nodots zināšanu un prasmju mantojums) un īpašie ražošanas ģeogrāfiskā apgabala augsnes un klimatiskie apstākļi.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu iesniegšanas procedūru, aizsargātās ģeogrāfiskās izcelsmes norādes “Melone Mantovano” specifikācijas grozīšanas pieteikumu 2011. gada 7. jūnijā publicējot Itālijas Republikas oficiālā vēstneša (Gazzetta Ufficiale della Repubblica Italiana) 130. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.